Omroeper Kevin Savage oorledeKevin Savage (Foto: HOT 102.7 FM/Facebook) Die radio-omroeper Kevin Savage is Saterdag in die ouderdom van 69 oorlede. Hot 102.7 fm het in ŉ plasing op Facebook gesê Savage het sy stryd teen kanker verloor. Hy is meer as vier jaar gelede met terminale kanker gediagnoseer. “Hy het heldhaftig tot die einde baklei.” Sy versoek sedert sy diagnose was om met sy radioprogramme voort te gaan totdat hy dit nie meer kon behartig nie. “Oor die afgelope paar weke het Kevin se toestand vinnig agteruitgegaan en hy het versoek dat ons van sy ouer opnames van die ‘Classic Countdown’ moet uitsaai totdat hy weer gesond genoeg was om agter die mikrofoon in te skuif.” Hy is vreedsaam met sy gesin aan sy sy oorlede. “Radio was Kevin se lewe en hy was baie lief vir sy luisteraars. Rus in vrede, Kevin Savage. Ons sal jou mis.” Die gesin het privaatheid in dié moeilike tyd versoek. Savage se loopbaan het in sy tuisdorp van Londen begin. Hy het in die 1970’s na Kanada verhuis en in 1979 in Suid-Afrika aangekom. Sedertdien was hy ŉ gereelde stem op stasies soos Capital 604 en 702. Hy is waarskynlik die beste bekend vir sy middagprogram op 5FM wat hy ŉ dekade lank aangebied het. Hy het die gewilde “Music Power Half Hour”-versoekprogram in dié tyd gevestig. Savage is ook bekend vir sy bydrae tot die televisieprogram Top Billing. In die laat 1990’s was hy ŉ aandeelhouer en programregisseur by KFM in Kaapstad. Hy het ook stasies “opgeknap” en het later na OFM en later MpowerFM (nou RiseFM) geskuif waar hy ook as besturende direkteur gedien het. Savage het die laaste paar jaar van sy lewe in Kaapstad gewoon en stemwerk en -opleiding gedoen.